Pokiston Yamandagi harbiy amaliyotda qatnashmaydi
Pokiston parlamenti Yamanda Saudiya Arabistoni boshliq koalitsiyaga qo'shilmaslikka qaror qildi.
Yaman poytaxti Sanoga bugun tibbiy madad ortilgan samolyot yetib borgan. Uning bortida 16 tonnadan ortiq dori-darmon bor, deya bildiradi Qizil Xoch vakillari. Yamanda mana bir necha haftadirki hutiy shia isyonchilari prezidentga sodiq kuchlar bilan jang qilmoqda. Ikki haftadan beri jangga Saudiya yetakchiligidagi koalitsiya ham tortildi. Hutiylar shia Eronning qo'llab-quvvatlovini olgani aytiladi. Bu orada, aholisi asosan sunniylardan iborat Pokistonda parlament bir ovozdan koalitsiyaga qo'shilmaslikka qaror qildi. Qonunchilar mojaroni muzokara yo'li bilangina hal qilish mumkin, deydi. Mamlakat betaraf qolmoqchi. Holbuki, Saudiya Arabistoni Pokistondan harbiy amaliyotlarga qo'shilishni so'ragan edi. Bosh vazir Navoz Sharif bu iltimosni ko'rib chiqish uchun qonunchilarni favqulodda majlisga chorladi. Islomoboddan, xususan, jangovar kemalar, samolyotlar va piyoda qo'shinlarni jo'natish so'ralgan edi. Qonunchilar bir necha kun qattiq bahs qildi. Yamandagi mojaroga aralashsa, Pokiston o'z mamlakatida mazhablararo adovatni yanada avj oldirib yuboradi, degan xavotirlar yangradi. Muhokama oxirida yakdillikda qabul qilingan rezolyutsiyada Yamandagi ahvoldan qattiq tashvishdamiz, deyish bilan cheklanildi. Yamandagi ixtilof 600 kishining boshini yedi. 100 ming odam uyini tashlab qochgan. Koalitsiyaning zarbalari hutiylarning ildamlashini to'xtatganicha yo'q.